# *PROJEKTS*

**LATVIJAS REPUBLIKAS MINISTRU KABINETS**

2018. gada Noteikumi Nr. Rīgā (prot. Nr. .§)

**Kārtība atkritumu statusa piemērošanas izbeigšanai koksnes šķeldas materiāliem, kas iegūti no koksnes iepakojuma atkritumiem**

Izdoti saskaņā ar

Atkritumu apsaimniekošanas likuma
6. panta 11. punktu

1. Noteikumi nosaka kārtību atkritumu statusa piemērošanas izbeigšanai koksnes šķeldai, kas iegūta no koksnes iepakojuma atkritumiem.

2. Par otrreizējām izejvielām šo noteikumu izpratnē uzskatāmi no koksnes iepakojuma atkritumiem to mehāniskas pārstrādes ceļā iegūta koksnes šķelda (turpmāk – šķelda), ja to plānots realizēt tirgū tālākai izmantošanai kā biomasas kurināmo.

3. Par koksnes iepakojumu šo noteikumu izpratnē uzskatāms jebkāds iepakojums, kas izgatavots no samontētiem koksnes elementiem, tai skaitā:

3.1. koka stiprinājumi kravu pārvadājumiem;

3.2. vienkāršas krāsotas vai nekrāsotas paletes;

3.3. paliktņi no koka;

3.4. koka lādes;

3.5. koka kastes;

3.6. mucas;

3.7. starplikas;

3.8. koka cilindri;

3.9. koka spoles.

4. Komersants, kas veic nolietota koka iepakojuma pārstrādi šķeldās, šo noteikumu izpratnē uzskatāms par koksnes iepakojuma pārstrādes veicēju (turpmāk – pārstrādes veicējs).

5. Šķelda šo noteikumu izpratnē nav uzskatāma par atkritumiem un ir uzskatāma par otrreizējām izejvielām, ja:

5.1. atkritumi, kas tiek izmantoti kā izejviela šķeldas iegūšanai, atbilst šo noteikumu 1. pielikuma I punktā minētajiem kritērijiem;

5.2. iegūtā šķelda atbilst šo noteikumu 1. pielikuma III punktā minētajiem atkritumu statusa piemērošanas izbeigšanas kritērijiem.

6. Šķelda ir uzskatāma par atkritumiem likumā par atkritumu apsaimniekošanu noteiktajos gadījumos, kā arī gadījumā, ja pārstrādes veicējs nevar apliecināt, ka koksnes iepakojuma atkritumu pārstrāde veikta atbilstoši šo noteikumu prasībām.

7. Pārstrādes veicējs ievieš kvalitātes pārvaldības sistēmu ar mērķi nodrošināt koksnes iepakojuma pārstrādes procesa izsekojamību un šķeldas kvalitātes uzraudzību.

8. Pārstrādes veicēja izveidotā kvalitātes pārvaldības sistēma ietver šo noteikumu 1. pielikumā minētos atkritumu statusa piemērošanas izbeigšanas kritērijus un paškontroles kritērijus, kā arī detalizētu koksnes iepakojuma pārstrādes procesa aprakstu, tai skaitā informāciju par:

8.1. šķeldas paraugu analīžu veikšanas plānu, veicamām analīzēm, iegūtās šķeldas marķējumu, iepakošanas un glabāšanas procesa aprakstu;

8.2. kontroles pasākumu rezultātu dokumentēšanas veidu, lai pārliecinātos par šķeldas atbilstību šo noteikumu 1. pielikumā minētajiem atkritumu statusa piemērošanas izbeigšanas kritērijiem;

8.3. pilnu nolietota koksnes iepakojuma pārstrādes procesa cikla aprakstu, tostarp procesā radīto atkritumu turpmāko apsaimniekošanu un uzglabāšanu;

8.4. informāciju par šķeldas potenciālām realizācijas iespējām;

8.5. koksnes iepakojuma atkritumu pārstrādes iespējamiem apjomiem;

8.6. pārstrādes veicēja darbiniekiem, kas ir atbildīgi par koksnes iepakojuma atkritumu pārstrādes procesu.

9. Pārstrādes veicējs uz pārstrādes procesu atbilstoši šo noteikumu 8. punktam attiecināmo informāciju glabā trīs gadus, skaitot no šķeldas iegūšanas dienas.

10. Pārstrādes veicējs veic kvalitātes pārvaldības sistēmas pārskatīšanu vienu reizi gadā, kā arī gadījumos, ja tiek veiktas būtiskas izmaiņas šķeldas ieguves tehnoloģiskajos procesos.

11. Pārstrādes veicējs nodrošina, ka:

11.1. katrai šķeldas partijai ir aizpildīta deklarācija par šķeldas atbilstību šo noteikumu 1. pielikumā minētajiem atkritumu statusa izbeigšanas kritērijiem saskaņā ar šo noteikumu 2. pielikumu (turpmāk – atbilstības deklarācija);

11.2. pārstrādājamā koksnes iepakojuma uzskaiti veic atbilstoši normatīvajiem aktiem par otrreizējo izejvielu uzskaiti;

11.3. katrai šķeldas partijai transportēšanas laikā ir pievienota viena atbilstības deklarācijas kopija papīra dokumenta formā, nodrošinot atkritumu jomas kontrolējošai institūcijai iespēju no pārstrādes veicēja pēc pieprasījuma saņemt atbilstības deklarācijas oriģinālu.

12. Atbilstības deklarācija tiek sagatavota elektroniski saskaņā ar normatīvajiem aktiem par elektroniskiem dokumentiem.

13. Pārstrādes veicējs glabā atbilstības deklarāciju trīs gadus pēc atbilstības deklarācijas sagatavošanas datuma un iesniedz to 10 darba dienu laikā pēc atkritumu apsaimniekošanas jomas kontrolējošās institūcijas pieprasījuma.

14. Pārstrādes veicējs pēc atkritumu apsaimniekošanas jomas kompetento institūciju rakstiska pieprasījuma nodrošina piekļuvi visām ar koksnes iepakojuma pārstrādi un uzglabāšanu saistītajām teritorijām, telpām un dokumentācijai, lai pārliecinātos par šo noteikumu prasību izpildi.

15. Ja Latvijas teritorijā tiek ievesta no koksnes iepakojuma iegūta šķelda, kas paredzēta izmantošanai kā biomasas kurināmais, šķeldas pircējs Latvijā veic šķeldas pārbaudi, lai noteiktu tās atbilstību šo noteikumu 1. pielikuma III sadaļas prasībām.

16. Šķeldas pircējs Latvijā ievieš kvalitātes pārvaldības sistēmu ar mērķi nodrošināt šķeldas kvalitātes uzraudzību.

17. Šķeldas pircēja Latvijā izveidotā kvalitātes pārvaldības sistēma ietver šo noteikumu 1. pielikuma III sadaļā minētos atkritumu statusa piemērošanas izbeigšanas kritērijus un paškontroles kritērijus, kā arī informāciju par:

17.1. šķeldas paraugu analīžu veikšanas plānu, paraugiem veicamām analīzēm, šķeldas glabāšanas procesa aprakstu;

17.2. kontroles pasākumu rezultātu dokumentēšanas veidu, lai pārliecinātos par šķeldas atbilstību šo noteikumu 1. pielikuma III sadaļā minētajiem atkritumu statusa piemērošanas izbeigšanas kritērijiem un paškontroles kritērijiem.

18. Šķeldas pircējs Latvijā veic kvalitātes pārvaldības sistēmas pārskatīšanu vienu reizi gadā.

19. Šo noteikumu 17. punktā minēto informāciju par Latvijas teritorijā ievestu šķeldu pircējs glabā trīs gadus un iesniedz to 10 darba dienu laikā pēc atkritumu apsaimniekošanas jomas kontrolējošās institūcijas pieprasījuma.

20. Ja, ievedot no koksnes iepakojuma iegūtu šķeldu no citām valstīm, kompetentās nosūtīšanas un galamērķa institūcijas nevar vienoties par sūtījuma klasifikāciju, piemēro Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. panta 1. punkta nosacījumu.

21. Ja pārstrādes veicējs, Latvijā ievestas šķeldas pircējs vai atkritumu apsaimniekošanas jomas kontrolējošā institūcija konstatē, ka kāda no šķeldas partijām neatbilst šo noteikumu kritērijiem par atkritumu statusa piemērošanas izbeigšanu, tiek uzskatīts, ka visa partija sastāv no atkritumiem, kas atbilstoši apsaimniekojami.

Ministru prezidents M. Kučinskis

Vides aizsardzības un reģionālās

attīstības ministrs K. Gerhards